《奉诏阅庶吉士卷和介翁韵二首 其二》
明代·孙承恩

阁下群贤角艺同，彩毫挥染尽成虹。先唐甲第皆称俊，有宋宏词独擅雄。

宝气一时呈匣剑，太音千古寄丝桐。明时报称惭无似，荐士聊为竭寸衷。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。